## El programa europeu d'acceleració Scale Up coordinat per l'Ivace i CEEI València duplica el nombre de 'startups' presentades

*** 45 'startups' de sectors de la biotecnologia, robòtica, ciberseguretat  alimentació, tèxtil o turisme opten a la 6a edició d'este programa europeu
* Sense cost per a les empreses i sense cedir 'equity'**

La sisena edició del programa europeu d'acceleració Scale Up que coordinen l'Institut Valencià de Competitivitat Empresarial (IVACE) i el Centre Europeu d'Empreses i Innovació de València (CEEI) ha rebut més del doble de sol·licituds de *startups* respecte a la convocatòria anterior.

Un total de 45 *startups* de menys de sis anys que treballen en sectors com el de la biotecnologia, robòtica, ciberseguretat, mobilitat, alimentació, tèxtil o turisme opten a formar part d'una nova edició d'este programa exclusiu d'escalabilitat empresarial que permetrà convertir el seu negoci en una empresa amb alt potencial de creixement sense cost i sense cedir *equity*.

Per a la consellera d'Innovació, Indústria, Comerç i Turisme, Nuria Montes, “Scale Up és un referent per al col·lectiu *startups* i ha aconseguit posicionar-se com un espai on les *startups* tecnològiques poden identificar les seues capacitats i potencialitats, les seues oportunitats de creixement així com detectar barreres i poder superar-les”.

Un jurat expert format per representants de l'ecosistema emprenedor valencià serà l'encarregat de triar les 10 *startups* que durant sis mesos es podran beneficiar d'un pla d'assessorament constant, de formació especialitzada en estratègia empresarial, oratòria, finançament i internacionalització, entre altres aspectes, i tindran l'oportunitat de presentar els seus projectes davant d'inversors.

La sisena edició del programa europeu Scale Up incorpora com a valor afegit dos novetats destacades. Una és la participació de *corporates* capdavanteres de la Comunitat Valenciana com SPB, Nunsys, Grupo Maya, Pulverizadores Fede, CPS, Schneider Electric, Ebir, BigBuy i Vickyfoods.

“En el full de ruta de les *startups*, les corporacions són un soci molt valuós ja que aporten experiència i faciliten l'accés a nous mercats” ha assenyalat Nuria Montes.

Una altra de les novetats és l'assessorament de mentors especialitzats i a mida en aquells àmbits i verticals d'aplicació en els mercats en els quals operen les empreses.

Scale Up 2023 comença el pròxim mes d'octubre. L'empresa amb major potencial d'escalabilitat serà premiada amb 15.000 €, dels quals 10.000 són en *cash* -5.000 € atorgats per Caixa Popular i 5.000 € pel CEEI València- i 5.000 euros en serveis de consultoria estratègica de creixement empresarial.

Scale Up és un programa d'acceleració de l'Ivace i del Centre Europeu d'Empreses i Innovació de València (CEEI València), cofinançat per l'Enterprise Europe Networking – SEIMED, programa de la Comissió Europea.

Fecha: 23/09/2023